छथि मिथिला सबदेश मे, सुयश-धर्म-धन-धाम।
 हरल जनक-जड़ता जनमि, जगजननी जहि ठाम। ।
 मैथिली (हरिगीतिका)
पढ़ि लीखि जे नै बजैछ हा ! निज मातृभाषा मैथिली।
 मन ह्वैछ झुटकी सौँ तकर हम कान दूनू ऐँठि ली। ।
 एहना कपूतक जीह छाउर लेपि सटदै खैँचि ली।
 पर खेद जे अधिकार ई हमरा नै देलन्हि मैथिली। ।
 राखू कान्ह चढ़ाय वा, घिसियाबू धै कान।
 सतत बूड़ि बकड़ी करै, भैँ भैँ एक समान। ।
 भोजन मैथुन निन्द भय, सब गुन मनुज-समान।
 हे पशु ! तूँ तप कोन कय, पौलह पुच्छ विखान। ।
 करू सुकर्म कुकर्म करू वा, देस बसू वा ढ़ाका।
 निश्चिय आदर सब थल होएत, हाथ रहत जौँ टाका। ।
 बसनहिँ की होयत मङरौनी, पिलखबार वा राँटी।
 कुल गौरव की धो धो चाटब, धनकैँ बाजै घाँटी। ।
 पैघक हो अनुचितो कथा तौँ सब क्यो पास करै छी।
 उचितो कथा दीन बाजथि तौँ, सब उपहास करै छी। ।
 छी कहैत हुनकहि जे, 'चुप रहू बहुत कथा नहिँ छाँटी।
 ग्राहक गुणक रहल नहिँ जगमे, धनकैँ बाजै घाँटी। ।
 यदि गरीब पाहुन आबथि तौँ, कयौ नहिँ खोज करै छी।
 ततहि धनीक अबै छथि तौँ, बस बड़का भोज करै छी। ।
 दही दूध घृत मांस अबै अछि, रहु सौरा ओ काँटी।
 उठल पुरातन रीति जगत सौँ, धनकैँ बाजै घाँटी। ।
 पढ़ि पाथर लिखि लोढ़ा होयब, हाथ रहत जौँ खाली।
 कतहुँ सभामे किछु बाजब तौँ, विहसि देत सब ताली। ।
 विद्या विनय विवेक बुद्धि बल, सब गुन गोबर माँटी।
 बिनु अर्थक होइत अछि केवल, धनकैँ बाजै घाँटी। ।
 चलथि धनिक बाहर तौँ माँथक, पाग लगै छन्हि भारी।
 तदपि विचार करथि नहिँ मनमे, बनि अमीर अधिकारी। ।
 बोझ गरीबक माँथ लदै छथि, एक तहु पर आँटी।
 क्यौ नहिँ दीनजनक दुख जानै, धनकैँ बाजै घाँटी। ।
 सम्प्रति बहुतो छुद्र धनी सब, निर्धन कैँ सतवैये।
 सबहिक सतत दृष्टिगोचरमे, ई सबठाम अबैये। ।
 शिक्षा तदपि धनीककैँ दी नहिँ, दीनहिँ जनकैँ डाँटी।
 उचित विचार उठल सब थलसौँ, धनकैँ बाजै घाँटी। ।
 जकरहि हाथ टका दश केवल, तकरे मान करै छी।
 छोट थीक की पैघ तकर हम, किछु नहिँ ध्यान करैछी। ।
 खाली हाथ सासुहुक हो तौँ, तनिकहु बाढ़नि झाँटी।
 सबविधि दुख निर्धन कैँ सखि हे ? धनकैँ बाजै घाँटी। ।
 छल एतबा दिन भरम परम जे, करम धरम हम त्यागल।
 कैलहुँ नहिँ उपकार परक छी, अपकारहि मे लागल। ।
 हमहीँक्ष टा नहिँ अधम आब ई, खीचि कहै छी रेखा।
 चढ़ि चढ़ि ऊपर देखल तौँ, घर घर एक्के लेखा। ।
 थिकहुँ सनातन धर्मक रक्षक, सब पर दया रखै छी।
 फूकि धरै छी पैर तखन तँ तिन तिन ठाम मखै छी। ।
 करौ प्रचार इसाइ अपन वा सब थल बढ़ौ समाजी।
 मठ मे धोबि पैसओ वरू "तैयो नहि किछु बाजी"। ।
 सङ्ग सहेलिक बैसलि सुन्दरि भूषण झाँपि उघारथि कौखन।
 मन्द हँसैत खसैत कपोलक ऊपरसौँ लट टारथि कौखन। ।
 झारथि सारिक धूरि तथा उठि फूजल नीबि सम्हारथि कौखन।
 दृष्टि सखीक बचाए पयोधर आँचर टारि निहारथि कौखन।
 मृदुहास-सुधारससौँ सिहबैत सखीबिच बैसि युवाजनकैँ।
 भृकुटीक विलासकलाछविसौँ लजवैत मनोजशरासनकैँँ। ।
 करसौँ लट झारि सम्हारि तथा दरशाय सुवर्ण छटा तनकैँ।
 निज केश बन्है छथि चन्द्रमुखी कि बन्है छथि ई हमरामनकैँ। ।
 पिसुन, पुरोहित, पाप, पुनि पेट, पयोधि अपार।
 कैनहु पुनि-पुनि पूर ई पुरय न पाँच पकार। ।
 सीटथि बूट कमीज छड़ी पगड़ी पुनि जेबघड़ी लटकाबथि।
 सटिफिकेटक गेंट देखाय सदा नवका सबकैँ भटकाबथि। ।
 पूजित भेषहिँ सौँ सबठाम घड़ी पल लाटहुकैँ अँटकाबथि।
 नूतन पण्डित लक्षण किन्तु सभा विच नाङरिकैँ सटकाबथि। ।
 जानथि घोड़िक घास करै नहिँ गौरव खूब रखै छथि लूरिक।
 वृत्ति समीपक छाड़ि गुमानहि आस करै छथि जे पुनि दूरिक।
 जूड़न्हि ने घर मे फुटहा, पर बाहर मौज उड़ाबथि पूरिक।
 बैसल व्यर्थ उड़ाबथि गप्प, सदच्छन ई थिक लच्छन बूड़िक। ।
 पाजी (चौपाइ)
किछु उपकार परक नहि मानै, माए बाप कैँ तृण सम जानै।
 छन मे रूष्ट छनहि हो राजी, सदा विचारहीन थिक पाजी। ।
 धयल उखाड़े बापक थाती, खाए चहै अछि अनको साती।
 घरक उजारै कोरो बाती, फोड़ै बासन से उतपाती। ।
 सभाबीच खटखटबै काठी, सबटा खुरलुच्ची सन ढ़ाठी।
 बूढ़क छीनि पड़ाए फराठी, से जनमे कहबैछ उकाठी। ।
 सिनुरक ठोप फुलेल लगाए, मौगिक मेला मे घुसिआए।
 हाथ घड़ी ओ अधचन कण्ठ, हँसि हँसि बाजै से थिक लण्ठ। ।
 कही पानि तौँ लाबै पान, पठबी आङन जाए बथान।
 लाख बुझौनहु सुनै न कान, ई लक्षण सौँ बुझू अकान। ।
 केश छत्ता जकाँ माँथ हत्ता जकाँ,
आँखि खत्ता जकाँ दाँत फारे बुझू।
 बोल रोड़ा जकाँ चालि घोड़ा जकाँ,
पेट मोड़ा जकाँ वा बखारे बुझू। ।
 छूति ने लाज सौँ सङ्ग कै पाज सौँ,
नित्य सत्काज सौँ तौँ उधारे बुझू। ।
 राक्षसी ढ़ंङ्ग टा सौँ करै तङ्ग टा,
शङ्खिनी सङ्ग टा तौँ संहारे बुझू । ।
 सनमुख दहिन सुखद थिक चान, वाम पृष्ठ मे दुखक निदान।
 सनमुख चन्द्र हरथि सब दोष, जथा मृगा कैँ सिंह सरोष। ।
 ने नक्षत्र जोग तिथिवार, ने लग्नादिक करू विचार।
 व्यर्थ तकैछी पोथी पतरा, हृदयशुद्धिसँ सब खन जतरा। ।
 निज वाणी कैँ छोड़ि रटै अछि जे परभाषा।
 कीर जकाँ से मानु करय परवश अभिलाषा। ।
 से थिक पशुक समान करय जे परक आस टा।
 दूधक बदला पाबि खुसी दुइ मुठी घास टा । ।
 पाबि मनुष्यक देह रहब जा घाड़ खसौने ।
 बनि कायर पुनि अपन पूर्वजक नाम हँसौने । ।
 तावत दुस्मन दशो दिशा सौँ रहत दबौने ।
 सुख स्वतन्त्रता हेतु रहब एहिना मुँह बौने । ।
 पायब किछु अधिकार कतहु की बिना झगड़ने ?
 अछि सलाइमे आगि बरत की बिना रगड़ने?
 बिसरय जे निज रूप तकर जग मे की सेखी ?
 जननि जानकी जन्मभूमि जन्माभिमान अछि ।
 याज्ञबल्क्य ओ जनक भूपतिक खानदान अछि । ।
 के गुन गौरव ज्ञान मध्य मिथिला समान अछि ।
 विद्या विभव विवेक बुद्धि बल विद्यमान अछि । । 